**10-МАВЗУ БЎЙИЧА САВОЛ-ЖАВОБЛАР**

1. **Сайёр солиқ текшируви нима?**

**Жавоб:** Солиқ тўловчиларнинг солиқлар ва йиғимларни ҳисоблаб чиқариш ҳамда тўлаш соҳасидаги айрим мажбуриятларини, шунингдек солиқ тўғрисидаги қонунчиликда белгиланган бошқа мажбуриятларини бажарилишини текширишдир. Унда ҳисобга олиш ҳужжатларининг, товар-моддий қимматликлар ва пул маблағлари ҳаракатининг, шунингдек, солиқ тўловчининг фаолияти билан боғлиқ бўлган бошқа ахборотнинг таҳлили ўтказилади.

1. **Сайёр солиқ текширувини ўтказиш учун асослар?**

**Жавоб:** Сайёр солиқ текширувини ўтказиш учун қуйидагилар асос бўлади:

солиқ хавфини бошқариш тизими орқали аниқланган, солиқ тўғрисидаги қонун ҳужжатларини бузиш хавфи мавжудлиги;

жисмоний ёки юридик шахсларнинг солиқ ёхуд валюта тўғрисидаги қонун ҳужжатлари бузилиши ҳолатлари тўғрисидаги мурожаатлари, шу жумладан, товарлар ва хизматларнинг нархини асоссиз ошириб юбориш ҳолатлари тўғрисида, йўловчиларни енгил автотранспорт воситалари билан ташиш бўйича ноқонуний тадбиркорлик фаолияти;

оммавий ахборот воситаларида солиққа ва валютага оид ҳуқуқбузарликлар тўғрисидаги маълумотлар эълон қилинганда;

ўтказилаётган камерал солиқ текширувини холисона амалга ошириш мақсадида қўшимча маълумотлар олиш зарурати юзага келганда;

қўшилган қиймат солиғи тўловчиларини солиқ органларида қўшилган қиймат солиғи бўйича махсус рўйхатдан ўтказиш жараёнида қўшимча солиқ назорати тадбирларини ўтказиш зарур бўлганда;

валюта операциялари амалга оширилишининг асосланганлиги юзасидан мониторинг олиб бориш жараёнида солиқ органи юборган сўровномага солиқ тўловчи томонидан ҳужжатлар ёки ахборот тақдим этилмаган ёхуд тўлиқ тақдим этилмаганда;

суд, ҳуқуқни муҳофаза қилувчи органлар, шунингдек, бошқа давлат органлари ва ташкилотларидан солиқ ва валютага оид ҳуқуқбузарликлар тўғрисида далолат берувчи ахборот тушганда.

1. **Сайёр солиқ текшируви ўтказиш муддати қанча?**

**Жавоб:** Сайёр солиқ текшируви ўн кундан кўп бўлмаган муддатда ўтказилади.

1. **Сайёр солиқ текшируви солиқ органининг қайси ҳужжати асосида ўтказилади?**

**Жавоб:** Сайёр солиқ текшируви солиқ органи раҳбарининг (ўринбосарининг) буйруғи асосида ўтказилади.

1. **Давлат рўйхатидан ўтмасдан, ноқонуний фаолият юритаётган жисмоний шахслар фаолияти бўйича сайёр солиқ текшируви ўтказиш тўғрисидаги буйруқда нималар кўрсатилмайди?**

**Жавоб:** Давлат рўйхатидан ўтмасдан, ноқонуний фаолият юритаётган жисмоний шахслар фаолияти бўйича сайёр солиқ текшируви ўтказиш тўғрисидаги буйруқда солиқ тўловчининг номи ва Текширувларни электрон рўйхатга олиш ягона тизимидаги рўйхатга олиш рақами кўрсатилмайди.

1. **Сайёр солиқ текширувини ўтказиш муддатининг бошланиши қачондан ҳисобланади?**

**Жавоб:** Сайёр солиқ текширувини тайинлаш тўғрисидаги буйруқда кўрсатилган сана ушбу текширувни ўтказиш муддатининг бошланиши деб ҳисобланади.

1. **Сайёр солиқ текшируви натижаларига кўра солиқ органлари томонидан солиқлар ва йиғимларни ҳисоблаш амалга ошириладими?**

**Жавоб:** Сайёр солиқ текшируви натижаларига кўра солиқ органлари томонидан солиқлар ва йиғимларни ҳисоблаш амалга оширилмайди.

1. **Ҳудудни ва биноларни кўздан кечириш кимлар иштирокида ўтказилади.**

**Жавоби:** Кўздан кечириш холислар иштирокида ўтказилади.

1. **Ҳудудни ва биноларни кўздан кечириш ўтказилганлиги тўғрисида қандай ҳужжат тузилади.**

**Жавоб:** Кўздан кечириш ўтказилганлиги тўғрисида баённома тузилади.

1. **Солиқ текшируви давомида талаб қилиб олинган ҳужжатлар тегишли талабнома олинган кундан эътиборан қанча муддат ичида тақдим этилади.**

**Жавоб:** Солиқ текшируви давомида талаб қилиб олинган ҳужжатлар тегишли талабнома олинган кундан эътиборан беш кун муддат ичида тақдим этилади.

1. **Ҳужжатларни (ахборотни) тақдим этиш тўғрисидаги талабномани олган шахс талабнома олинган кундан эътиборан қанча муддат ичида уни бажаради ёки талаб қилиб олинаётган ҳужжатларга (ахборотга) эга эмаслигини хабар қилади.**

**Жавоб:** Беш кун муддат ичида.

1. **Ҳужжатлар ва буюмларни қайси пайтда олиб қўйишга йўл қўйилмайди.**

**Жавоб**: Ҳужжатлар ва буюмларни тунги пайтда олиб қўйишга йўл қўйилмайди.

1. **Ҳужжатларни олиб қўйиш бошлангунига қадар солиқ органининг мансабдор шахси қандай ҳужжатнги тақдим этади.**

**Жавоб:** олиб қўйишни амалга ошириш тўғрисидаги қарорни тақдим этади.

1. **Ҳужжатларни олиб қўйиш билан бир вақтнинг ўзида кўчирма нусхаларни тайёрлаш ёки топшириш имкони бўлмаган тақдирда, солиқ органи қандай ҳаракатни амалга оширади.**

**Жавоб:** Солиқ органи кўчирма нусхаларни ҳужжатлари олиб қўйилган шахсга ҳужжатлар олиб қўйилганидан кейин беш кун ичида топширади.

1. **Сайёр солиқ текширувида қандай ҳужжатлар ва буюмларни олиб қўйиш фақат суд қарори асосида амалга оширилади?**

**Жавоб:** Сайёр солиқ текширувида солиқ тўловчининг фаолиятининг тўхтаб қолишига олиб келадиган ҳужжатлар ва буюмларни (нусхалари, шунингдек, асл нусхалари), шу жумладан электрон ҳужжатлари, предметларини (товарлар, буюмлар, хом ашёлар, материаллар ва ярим тайёр маҳсулотлар намуналари) олиб қўйиш фақат суд қарори асосида амалга оширилади.

1. **Сайёр солиқ текшируви натижалари бўйича сайёр солиқ текширувини ўтказувчи мансабдор шахс томонидан қандай ҳужжат тузилади?**

**Жавоб:** Сайёр солиқ текшируви натижалари бўйича сайёр солиқ текширувини ўтказувчи мансабдор шахс томонидан сайёр солиқ текшируви далолатномаси тузилади.

1. **Сайёр солиқ текшируви якунланган кун қачондан ҳисобланади?**

**Жавоб:** Сайёр солиқ текшируви далолатномаси солиқ тўловчига топширилган кун ёки унга юборилган кун солиқ текшируви якунланган кун ҳисобланади.